Csóró ország, drága Geforce
A számítástechnikai termékek negyven százalékkal drágábbak Angliában, mint az Egyesült Államokban, de Magyarországon mindkettőhöz képest rosszabb a helyzet.
Egy angliai felmérés szerint Londonban lényegesen, közel negyven százalékkal drágábbak a számítástechnikai alkatrészek, mint az Egyesült Államokban. De ha kicsit utánaszámolunk, kiderül, hogy a briteknek nincs okuk a panaszra, hiszen Magyarországon még ennél is többe kerül minden. Önsanyargató hajlamtól sem mentes csapatunk összehasonlította az angliai árakat a hazaiakkal. Kiválasztottunk tíz terméket – öt processzort, négy videokártyát és egy memóriát – hogy a végén kiderüljön az, amit mindig is sejtettünk: Magyarország a legdrágább.

Veszélyes adatok

Ha ugyanazokat a termékeket vásárolnánk meg mindkét országban, Nagy-Britanniában valamivel több, mint 560 000 forintot kéne fizetünk, itthon ugyanez tíz százalékkal többe, 622 000 forintba kerül.

Pár termék ára megegyezett, sőt a Radeon X600 XT videokártya például közel harminc százalékkal volt olcsóbb itthon. A memória, a kétmagos AMD processzor és a komolyabb grafikus kártyák 15-25 százalékkal kerülnek kevesebbe Londonban, mint Budapesten. Ennek egyik oka lehet az áfa, ami itthon még mindig 25 százalékos, míg Nagy-Britanniában mindössze 17,5.

Új esély

Ezen javíthat valamicskét, ha a kormány terveinek megfelelően 2006. január 1-től 20 százalékosra mérséklődik a hazai áfa felső határa. A termékek alapára között ugyanis alig négyszázalékos a különbség. Így egy áfacsökkentés után akár megközelíthetjük azt az árszintet, ami az angoloknak túlságosan magas.

Persze meg lehet érteni őket is, felmérésük szerint egy gondosan összeállított számítástechnikai csomagért 3500 fontot kell fizetni a londoni utcákon, míg ugyanezek a termékek alig 2500-ból kijönnek az Egyesült Államokban. A leggyakrabban vásárolt számítástechnikai termékek feleannyiba kerültek a tengerentúlon, mint Európában, írta a BBC. A szoftverek, a laptopok és a hordozható zenelejátszók mind olcsóbbak odaát, de még a digitális kamerákért is lényegesen kevesebbet kell fizetni.

Mindent megvesznek

Sokak szerint az Egyesült Királyságban azért kerül minden ilyen sokba, mert a többség a szükségleteinél jóval többet költ elektronikai eszközökre – a kínálat igazodik a kereslethez. Ugyanakkor az egyes termékeknél tapasztalható árkülönbség még így is túl nagy: a Microsoft Office 2003 362 fontba (127 000 forint) kerül Angliában és 211-be (74 000 forint) az Egyesült Államokban. Magyarországon egyébként ugyanaz a szoftver ára, mint Amerikában.

Bár a webshopok révén a világ másik végéről is megrendelhetjük videokártyánkat vagy processzorunkat, a szállítási költségen és a vámon gyakran többet veszíthetünk, mint amennyit az alacsonyabb kezdőárral nyerhetünk. Marad a drága hazai.
Üzlet tech